CELEX: 32006R0657
Language: da
Date: 2006-04-10 00:00:00
Title: Kommissionens forordning (EF) nr. 657/2006 af  10. april 2006  om ændring af Europa-Parlamentets og Rådets forordning (EF) nr. 999/2001 for så vidt angår Det Forenede Kongerige og om ophævelse af Rådets beslutning 98/256/EF og beslutning 98/351/EF og 1999/514/EF   (EØS-relevant tekst)

29.4.2006   
            
            
               DA
            
            
               Den Europæiske Unions Tidende
            
            
               L 116/9
            
         
      KOMMISSIONENS FORORDNING (EF) Nr. 657/2006
   af 10. april 2006
   om ændring af Europa-Parlamentets og Rådets forordning (EF) nr. 999/2001 for så vidt angår Det Forenede Kongerige og om ophævelse af Rådets beslutning 98/256/EF og beslutning 98/351/EF og 1999/514/EF
   (EØS-relevant tekst)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig artikel 23,
   under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4,
   under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (3), særlig artikel 9, stk. 4,
   under henvisning til Rådets beslutning 98/256/EF af 16. marts 1998 om hasteforanstaltninger til beskyttelse mod bovin spongiform encephalopati, om ændring af beslutning 94/474/EF og om ophævelse af beslutning 96/239/EF (4), særlig artikel 6, stk. 5, og
   ud fra følgende betragtninger:
   
               (1)
            
            
               I henhold til bilag XI til forordning (EF) nr. 999/2001 er beslutning 98/256/EF fortsat gældende som en overgangsforanstaltning.
            
         
               (2)
            
            
               I henhold til beslutning 98/256/EF er det forbudt fra Det Forenede Kongerige at eksportere levende kvæg og kvægprodukter fremstillet af kvæg, der er slagtet i Det Forenede Kongerige, og som kan indgå i fødevare- eller foderkæden, eller som er bestemt til anvendelse i kosmetiske midler, lægemidler eller farmaceutiske produkter. Der er samtidig fastsat nogle undtagelser, bl.a. vedrørende oksekød og oksekødsprodukter under den datobaserede eksportordning.
            
         
               (3)
            
            
               De to betingelser, der skulle opfyldes, før embargoen over for Det Forenede Kongerige evt. kunne ophæves, var en BSE-incidens på under 200 tilfælde pr. mio. voksne kreaturer og en positiv konklusion fra Levnedsmiddel- og Veterinærkontorets (FVO) inspektion om håndhævelsen af BSE-kontrol i Det Forenede Kongerige og om, i hvilken udstrækning landet er klar til at overholde fællesskabslovgivningen, navnlig med hensyn til identifikation og registrering af kvæg og testning.
            
         
               (4)
            
            
               På generalforsamlingen i maj 2003 ændrede Verdensorganisationen for Dyresundhed (OIE) de kriterier, der anvendes til at skelne mellem lande med mellemstor risiko (kategori 4) og høj BSE-risiko (kategori 5). Grænsen blev sat til 200 BSE-tilfælde pr. mio. voksne kreaturer i populationen for lande, der foretager aktiv overvågning.
            
         
               (5)
            
            
               I juni 2003 anmodede Det Forenede Kongerige om tilladelse til handel på samme vilkår som de øvrige medlemsstater, da BSE-incidensen i Det Forenede Kongerige nu nærmede sig de 200, og da landet derfor ikke længere burde betragtes som et OIE-højrisikoland. Til støtte for anmodningen fremlagde Det Forenede Kongerige dokumentation, der bl.a. omfattede skøn over den absolutte incidens baseret på resultaterne af den gældende delvise testningsordning i Det Forenede Kongerige.
            
         
               (6)
            
            
               I udtalelse af 21. april 2004 fra Ekspertpanelet for Biologiske Farer under Den Europæiske Fødevaresikkerhedsautoritet (EFSA) om den videnskabelige begrundelse for at foreslå ændringer af Det Forenede Kongeriges datobaserede eksportordning og ordningen for kreaturer på over 30 måneder konkluderes det, at kvæg, der er født eller opdrættet i Det Forenede Kongerige før den 1. august 1996, ikke bør indgå i foder- og fødevarekæden på grund af den højere BSE-incidens i denne gruppe. Med hensyn til kvæg født efter nævnte dato konkluderes det i udtalelsen, at BSE-risikoen for forbrugerne er på et niveau, der er sammenligneligt med niveauet i andre medlemsstater. Fra den 1. august 1996 har alt kød- og benmel fra pattedyr været forbudt i foder til alle husdyr i Det Forenede Kongerige.
            
         
               (7)
            
            
               Den 12. maj 2004 afgav EFSA udtalelse om eventuel status med mellemstor risiko. Ifølge udtalelsen skulle incidensen i Det Forenede Kongerige falde til under 200 mellem juli og december 2004. På plenarmødet den 9. og 10. marts 2005 konkluderede EFSA, at overvågningsdataene fra anden halvdel af 2004 bekræftede konklusionerne i udtalelsen fra maj 2004, og at Det Forenede Kongerige for landets samlede kvægpopulation kan betragtes som et land med mellemstor BSE-risiko ifølge OIE's statusklassificering.
            
         
               (8)
            
            
               Den 19. juli 2004 offentliggjorde FVO rapporten om et kontrolbesøg i Storbritannien og Nordirland fra den 26. april til den 7. maj 2004 vedrørende en generel gennemgang af beskyttelsesforanstaltningerne over for BSE. Det konkluderedes, at systemet i Nordirland stort set var tilfredsstillende, men der blev konstateret mangler i forskellige områder i Storbritannien, som krævede yderligere forbedringer.
            
         
               (9)
            
            
               Den 28. september 2005 offentliggjorde FVO rapporten om et kontrolbesøg i Storbritannien fra den 6. til den 15. juni 2005 vedrørende beskyttelsesforanstaltningerne over for BSE. Ved dette opfølgningskontrolbesøg konkluderedes det, at der kunne konstateres tilfredsstillende fremskridt i de fleste områder.
            
         
               (10)
            
            
               Den 7. november 2005 erstattede Det Forenede Kongerige ordningen for kreaturer på over 30 måneder med ordningen for kvæg født før den 1. august 1996. Kvæg født før den 1. august 1996 udelukkes permanent fra fødevare- og foderkæden. Siden oktober 2004 har Det Forenede Kongerige anvendt samme overvågningsprogram som de øvrige medlemsstater med hensyn til den del af kvægpopulationen, der er født efter den 31. juli 1996. Det nuværende overvågningsprogram, der gælder for dyr under den hidtidige destruktionsordning, jf. Kommissionens forordning (EF) nr. 716/96 af 19. april 1996 om ekstraordinære støtteforanstaltninger for oksekødsmarkedet i Det Forenede Kongerige (5), bør ændres.
            
         
               (11)
            
            
               Da kvægpopulationens risikostatus betragtes som mellemstor, og på baggrund af de positive FVO-kontrolrapporter kan de BSE-relaterede restriktioner for handelen med kvæg og kvægprodukter ophæves.
            
         
               (12)
            
            
               Betingelserne for at ophæve embargoen var helt opfyldt den 15. juni 2005, som var den dag, FVO's kontrolbesøg i Storbritannien sluttede. Virkningen af denne forordning for kød og andre produkter hidrørende fra slagtede dyr bør derfor kun omfatte kød og produkter hidrørende fra dyr, der er slagtet efter den dato.
            
         
               (13)
            
            
               Beslutning 98/256/EF bør derfor ophæves, og bestemmelserne i forordning (EF) nr. 999/2001 bør anvendes fuldt ud.
            
         
               (14)
            
            
               I henhold til Kommissionens beslutning 2005/598/EF (6) må Det Forenede Kongerige ikke markedsføre produkter fremstillet af kvæg, der er født eller opdrættet i Det Forenede Kongerige før den 1. august 1996. Ligeledes bør Det Forenede Kongerige sørge for, at kvæg, der er født eller opdrættet i Det Forenede Kongerige før den 1. august 1996, ikke sendes fra Det Forenede Kongeriges område til andre medlemsstater eller til tredjelande.
            
         
               (15)
            
            
               I henhold til forordning (EF) nr. 999/2001 betragtes rygsøjlen fra kvæg på over 24 måneder som specificeret risikomateriale. Det Forenede Kongerige har ved en fravigelse fået tilladelse til at anvende rygsøjlen fra kvæg på under 30 måneder. Herudover er der i nævnte forordning fastsat en udvidet liste over specificeret risikomateriale for Det Forenede Kongerige.
            
         
               (16)
            
            
               Som følge af ophævelsen af de nuværende restriktioner bør de bestemmelser, der gælder i andre medlemsstater vedrørende aldersgrænsen for fjernelse af rygsøjlen fra kvæg og listen over specificeret risikomateriale, også gælde i Det Forenede Kongerige. Forordning (EF) nr. 999/2001 bør ændres i overensstemmelse hermed.
            
         
               (17)
            
            
               I lyset af de nuværende forskellige aldersgrænser for fjernelse af rygsøjlen som specificeret risikomateriale i Det Forenede Kongerige og de øvrige medlemsstater bør de umiddelbare virkninger af denne forordning af kontrolhensyn ikke gælde rygsøjle fra kvæg, der er født eller opdrættet i Det Forenede Kongerige efter den 31. juli 1996 og slagtet før denne forordnings ikrafttrædelse. Sådanne rygsøjler og produkter hidrørende fra sådanne rygsøjler bør ikke sendes fra Det Forenede Kongerige til andre medlemsstater eller til tredjelande.
            
         
               (18)
            
            
               Af hensyn til fællesskabslovgivningens klarhed og sammenhæng bør Kommissionens beslutning 98/351/EF af 29. maj 1998 om fastsættelse af datoen, på hvilken forsendelse af oksekødsprodukter fra Nordirland under ordningen for besætninger, der opfylder betingelserne for eksport, må begynde, jf. artikel 6, stk. 5, i Rådets beslutning 98/256/EF (7), og Kommissionens beslutning 1999/514/EF af 23. juli 1999 om fastsættelse af den dato, på hvilken forsendelse af kvægprodukter fra Det Forenede Kongerige under den datobaserede eksportordning kan indledes i henhold til artikel 6, stk. 5, i Rådets beslutning 98/256/EF (8), ophæves
            
         
               (19)
            
            
               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —
            
         UDSTEDT FØLGENDE FORORDNING:
   Artikel 1
   Bilag III og XI til forordning (EF) nr. 999/2001 ændres som angivet i bilaget til nærværende forordning.
   Artikel 2
   Beslutning 98/256/EF, 98/351/EF og 1999/514/EF ophæves.
   Artikel 3
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. april 2006.
      
         
            På Kommissionens vegne
         
         Markos KYPRIANOU
         
         
            Medlem af Kommissionen
         
      
   
   
      (1)  EFT L 147 af 31.5.2001, s. 1. Senest ændret ved Kommissionens forordning (EF) nr. 339/2006 (EUT L 55 af 25.2.2006, s. 5).
   
      (2)  EFT L 224 af 18.8.1990, s. 29. Senest ændret ved Europa-Parlamentets og Rådets direktiv 2002/33/EF (EFT L 315 af 19.11.2002, s. 14).
   
      (3)  EFT L 395 af 30.12.1989, s. 13. Senest ændret ved Europa-Parlamentets og Rådets direktiv 2004/41/EF (EUT L 157 af 30.4.2004, s. 33).
   
      (4)  EFT L 113 af 15.4.1998, s. 32. Senest ændret ved Kommissionens beslutning 2002/670/EF (EFT L 228 af 24.8.2002, s. 22).
   
      (5)  EFT L 99 af 20.4.1996, s. 14. Senest ændret ved forordning (EF) nr. 2109/2005 (EUT L 337 af 22.12.2005, s. 25).
   
      (6)  EUT L 204 af 5.8.2005, s. 22.
   
      (7)  EFT L 157 af 30.5.1998, s. 110.
   
      (8)  EFT L 195 af 28.7.1999, s. 42.
   
      BILAG
      I bilag III og XI til forordning (EF) nr. 999/2001 foretages følgende ændringer:
      
                  1)
               
               
                  I bilag III, kapitel A, afsnit I, affattes punkt 4 således:
                  »4)   Overvågning af dyr, der er opkøbt med henblik på destruktion i henhold til forordning (EF) nr. 716/96
                  Alle dyr, der er født mellem den 1. august 1995 og den 1. august 1996, og som er blevet slået ned med henblik på destruktion i henhold til forordning (EF) nr. 716/96, undersøges for BSE.«
               
            
                  2)
               
               
                  I bilag XI foretages følgende ændringer:
                  
                              a)
                           
                           
                              Afsnit A, punkt 1 og 2, affattes således:
                              
                                          »1.
                                       
                                       
                                          Følgende væv betegnes som specificeret risikomateriale:
                                          
                                                      i)
                                                   
                                                   
                                                      kraniet uden underkæbe og med hjerne og øjne samt rygmarven fra kvæg på over 12 måneder, rygsøjlen uden halens ryghvirvler, lænde-, bryst- og halshvirvlernes torn- og tværtappe og crista sacralis mediana og korsbensvingerne, men inklusive dorsalrodsganglier, fra kvæg på over 24 måneder samt tonsillerne, tarmene fra duodenum til rektum og mesenterium fra kvæg uanset alder
                                                   
                                                
                                                      ii)
                                                   
                                                   
                                                      kraniet med hjerne og øjne, tonsiller og rygmarv fra får og geder på over 12 måneder, eller som har en frembrudt, blivende fortand, samt milt og ileum fra får og geder uanset alder.
                                                   
                                                Den i nr. i) fastsatte alder for fjernelse af rygsøjlen på kvæg kan ændres ved en ændring af denne forordning under hensyntagen til den statistiske sandsynlighed for forekomst af BSE hos de berørte aldersgrupper af Fællesskabets population af kvæg, som fremgår af resultaterne af BSE-overvågningen, som fastsat i bilag III, kapitel A, afsnit I.
                                       
                                    
                                          2.
                                       
                                       
                                          Uanset punkt 1, nr. i), kan der træffes en beslutning efter proceduren i artikel 24, stk. 2, om tilladelse til anvendelse af rygsøjle og dorsalrodsganglier fra:
                                          
                                                      a)
                                                   
                                                   
                                                      kvæg, der er født, udelukkende opdrættet og slagtet i de medlemsstater, for hvilke det gennem en videnskabelig evaluering er fastslået, at forekomsten af BSE hos kvæg af national oprindelse er meget usandsynlig eller usandsynlig, men ikke udelukket, eller
                                                   
                                                
                                                      b)
                                                   
                                                   
                                                      kvæg, der er født efter den dato, hvor forbuddet mod fodring af drøvtyggere med pattedyrsproteiner trådte i kraft, og som stammer fra medlemsstater, hvor der er konstateret BSE hos dyr af national oprindelse, eller for hvilke det gennem en videnskabelig evaluering er blevet fastslået, at forekomsten af BSE hos kvæg af national oprindelse er sandsynlig.
                                                   
                                                Sverige kan få en sådan fravigelse bevilget på baggrund af tidligere indsendt og evalueret bevismateriale. Andre medlemsstater kan søge om en sådan fravigelse ved at indsende afgørende beviser til Kommissionen for litra a) eller b), alt efter, hvad der er relevant.
                                          Medlemsstater, der får en sådan fravigelse bevilget, drager omsorg for, at der ud over de krav, der er fastsat i bilag III, kapitel A, afsnit I, anvendes en af de godkendte hurtige test, der er omhandlet i bilag X, kapitel C, punkt 4, på alle kreaturer på over 30 måneder,
                                          
                                                      i)
                                                   
                                                   
                                                      som er døde på bedriften eller under transport, men som ikke er blevet slagtet med henblik på konsum, med undtagelse af de dyr, der er døde i fjerntliggende egne af medlemsstaterne, hvor der er en lille belægningsgrad og ringe sandsynlighed for, at der forekommer BSE
                                                   
                                                
                                                      ii)
                                                   
                                                   
                                                      som er slagtet som normalt med henblik på konsum.
                                                   
                                                Sagkyndige fra Kommissionen kan gennemføre inspektioner på stedet med henblik på yderligere at vurdere den forelagte dokumentation i henhold til artikel 21.«
                                       
                                    
                        
                              b)
                           
                           
                              I afsnit D foretages følgende ændringer:
                              
                                          i)
                                       
                                       
                                          Punkt 1 udgår.
                                       
                                    
                                          ii)
                                       
                                       
                                          Følgende indsættes som punkt 5:
                                          
                                                      »5.
                                                   
                                                   
                                                      
                                                                  a)
                                                               
                                                               
                                                                  Det Forenede Kongerige sikrer, at kvæg, der er født eller opdrættet i Det Forenede Kongerige før den 1. august 1996, ikke sendes fra Det Forenede Kongeriges område til andre medlemsstater eller til tredjelande, jf. dog Kommissionens beslutning 2005/598/EF.
                                                               
                                                            
                                                                  b)
                                                               
                                                               
                                                                  Det Forenede Kongerige sikrer, at kød og produkter hidrørende fra kvæg, der er født eller opdrættet i Det Forenede Kongerige efter den 31. juli 1996 og slagtet før den 15. juni 2005, ikke sendes fra Det Forenede Kongeriges område til andre medlemsstater eller til tredjelande.
                                                               
                                                            
                                                                  c)
                                                               
                                                               
                                                                  Det Forenede Kongerige sikrer, at rygsøjle fra kvæg, der er født eller opdrættet i Det Forenede Kongerige efter den 31. juli 1996 og slagtet før denne forordnings ikrafttrædelse, og produkter hidrørende fra sådanne rygsøjler, ikke sendes fra Det Forenede Kongeriges område til andre medlemsstater eller til tredjelande.«